Sergiño Dest

Sergiño Gianni Dest (sündinud 3. novembril 2000 Almeres) on Hollandis sündinud USA jalgpallur, kes mängib paremkaitsjana Itaalia kõrgliigaklubis AC Milan ja USA jalgpallikoondises.

Aastatel 2009–2012 kuulus ta Almere City noorteakadeemiasse. Seejärel liitus ta Amsterdami Ajaxiga. Ajaxi põhimeeskonnas debüteeris ta 27. juulil 2019 superkarika mängus PSV Eindhoveni vastu. Hollandi kõrgliigas tegi ta debüüdi sama aasta 10. augustil mängus FC Emmeni vastu. 2020. aastal valiti Dest Ajaxi aasta talendiks.

2020. aasta oktoobris siirdus ta Hispaania kõrgliigaklubisse Barcelona, kellega sõlmis viieaastase lepingu. Hispaania kõrgliigas tegi ta debüüdi sama aasta 4. oktoobril mängus Sevilla vastu. Ta sai sellega esimeseks USA mängijaks, kes on Barcelona särgis Hispaania kõrgliigas väljakul käinud. 24. novembril 2020 lõi ta UEFA Meistrite Liiga alagrupimängus Kiievi Dinamo vastu värava. 21. märtsil 2021 lõi ta Hispaania kõrgliigas kaks väravat Real Sociedadi vastu. 2022. aasta septembris läks ta laenule AC Milani.

Dest kuulus USA kuni 17-aastaste koondisse 2017. aasta noorte maailmameistrivõistlustel ja kuni 20-aastaste koondisse 2019. aasta juunioride maailmameistrivõistlustel. USA jalgpallikoondises tegi ta debüüdi 6. septembril 2019 sõprusmängus Mehhiko vastu. Koondisekarjääri esimese värava lõi ta 25. märtsil 2021 sõprusmängus Jamaica vastu.

Saavutused 
Ajax
Johan Cruijff Schaal: 2019
Barcelona
Copa del Rey: 2020–21

Viited 

Ameerika Ühendriikide jalgpallurid
Amsterdami Ajaxi mängijad
FC Barcelona mängijad
AC Milani mängijad
La Liga mängijad
Serie A mängijad
Sündinud 2000